Document ID: 32001D0765

Komission päätös,
tehty 18 päivänä lokakuuta 2001,
luvan antamisesta jäsenvaltioille hyväksyä tilapäisesti sellaisen metsänviljelyaineiston pitäminen kaupan, joka ei täytä neuvoston direktiivien 66/404/ETY ja 76/161/ETY vaatimuksia
(tiedoksiannettu numerolla K(2001) 2859)
(2001/765/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon metsänviljelyaineiston pitämisestä kaupan 14 päivänä kesäkuuta 1966 annetun neuvoston direktiivin 66/404/ETY(1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 15 artiklan,
ottaa huomioon yhteisössä kaupan pidettävän metsänviljelyaineiston ulkoista laatua koskevista vaatimuksista 30 päivänä maaliskuuta 1971 annetun neuvoston direktiivin 71/161/ETY(2), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 15 artiklan,
ottaa huomioon 12 jäsenvaltion esittämät pyynnöt,
sekä katsoo seuraavaa:
(1) Liitteissä mainittujen lajien viljelyaineiston tuotanto on eräissä jäsenvaltioissa tällä hetkellä riittämätöntä, ja tästä syystä direktiivin 66/404/ETY tai 71/161/ETY säännösten mukaista viljelyaineistoa ei ole mahdollista hankkia.
(2) Myöskään kolmannet maat eivät kykene toimittamaan riittävässä määrin kyseisten lajien viljelyaineistoa, jolla olisi samat takeet kuin yhteisössä tuotetulla viljelyaineistolla ja joka olisi direktiivin 66/404/ETY tai 71/161/ETY säännösten mukaista.
(3) Sen vuoksi asianomaiset jäsenvaltiot, eli Belgia, Tanska, Saksa, Espanja, Ranska, Irlanti, Italia, Luxemburg, Alankomaat, Itävalta, Portugali ja Yhdistynyt kuningaskunta, ovat pyytäneet mainittujen direktiivien mukaisesti komissiolta lupaa saada hyväksyä sellaisen viljelyaineiston ja/tai siementen pitäminen kaupan, jotka täyttävät mainituissa direktiiveissä säädettyjä vaatimuksia lievemmät vaatimukset.
(4) Viljelyaineistopulan poistamiseksi jäsenvaltioille olisi sen vuoksi annettava lupa hyväksyä rajoitetuksi ajaksi lievennetyt vaatimukset täyttävän kyseisten lajien viljelyaineiston pitäminen kaupan.
(5) Geneettisistä syistä viljelyaineisto on korjattava kyseisten lajien luontaisilta alkuperäalueilta ja aineiston tunnistettavuuden varmistamiseksi on esitettävä parhaat mahdolliset takeet. Lisäksi viljelyaineistoa voidaan pitää kaupan ainoastaan, jos siihen on liitetty asiakirja, jossa on tietyt tiedot kyseisestä viljelyaineistosta.
(6) Lisäksi kaikille jäsenvaltioille olisi annettava lupa hyväksyä alueellaan seuraavat kolme kaupanpitämistoimea: sellaisten siementen ja taimien pitäminen kaupan, jotka täyttävät lähtöisyyttä koskevat lievennetyt vaatimukset, sellaisten siementen ja taimien pitäminen kaupan, jotka täyttävät Populus nigran osalta lievemmät luokkaa koskevat vaatimukset kuin mitä direktiivissä 66/404/ETY säädetään, sekä sellaisten siementen pitäminen kaupan, jotka täyttävät lievemmät erityispuhtautta koskevat vaatimukset kuin mitä direktiivissä 71/161/ETY säädetään, jos tällaisen aineiston pitämiselle kaupan on annettu muissa jäsenvaltioissa lupa tämän päätöksen perusteella.
(7) Tässä päätöksessä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioilla on lupa hyväksyä alueellaan sellaisten siementen pitäminen kaupan, jotka täyttävät lähtöisyyden osalta lievemmät vaatimukset kuin mitä direktiivissä 66/404/ETY säädetään.
Luvan edellytyksenä on, että noudatetaan tämän päätöksen liitteen I erittelyjä ja että esitetään todiste siementen lähtöisyyspaikasta ja korkeudesta, jossa ne on korjattu.
2. Jäsenvaltioilla on lupa hyväksyä alueellaan edellä mainituista siemenistä yhteisössä tuotettujen taimien pitäminen kaupan.
2 artikla
1. Edellä 1 artiklan 1 kohdassa tarkoitettua todistetta pidetään esitettynä, jos viljelyaineisto kuuluu taloudellisen yhteistyön ja kehityksen järjestön (OECD) ulkomaankauppaan tarkoitetun metsänviljelyaineiston valvontaa koskevan järjestelmän luokkaan "viljelyaineiston alkuperä tunnettu" tai tämän järjestelmän muuhun luokkaan.
2. Jos 1 kohdassa tarkoitettu OECD-järjestelmä ei ole käytössä viljelyaineiston lähtöisyyspaikassa, hyväksytään muut viralliset todistusasiakirjat.
3. Jos virallisia todistusasiakirjoja ei voida esittää, jäsenvaltiot voivat hyväksyä muut, epäviralliset todistusasiakirjat.
3 artikla
Jäsenvaltioilla on lupa hyväksyä alueellaan tämän päätöksen liitteen II mukaisesti sellaisen Populus nigrasta saadun kasvullisen viljelyaineiston pitäminen kaupan, joka ei täytä direktiivin 66/404/ETY 4 artiklan 1 kohdassa luokan osalta säädettyjä vaatimuksia.
4 artikla
Jäsenvaltioilla on lupa hyväksyä alueellaan tämän päätöksen liitteen III edellytysten mukaisesti sellaisten siementen pitäminen kaupan, jotka eivät täytä direktiivin 66/404/ETY mukaisia lähtöisyyttä koskevia vaatimuksia eivätkä direktiivin 71/161/ETY liitteen I mukaisia erityispuhtautta koskevia vaatimuksia edellyttäen, että
a) esitetään 2 artiklassa säädetty todiste siementen lähtöisyyspaikasta ja korkeudesta, jossa ne on kerätty; ja
b) direktiivin 66/404/ETY 9 artiklassa edellytetty asiakirja sisältää maininnan: "Siemenet eivät täytä erityispuhtautta koskevia vaatimuksia".
5 artikla
1. Muut kuin hakemuksen tehneet jäsenvaltiot saavat niin ikään hyväksyä alueellaan tässä päätöksessä tarkoitettujen siementen ja taimien tai Populus nigran osalta kasvullisen viljelyaineiston pitäminen kaupan tämän päätöksen liitteiden I, II ja III mukaisesti hakemuksen tehneiden jäsenvaltioiden esittämiä tarkoituksia varten.
2. Edellä olevan 1 kohdan soveltamiseksi asianomaisten jäsenvaltioiden on avustettava toisiaan hallinnollisesti. Muiden jäsenvaltioiden on ilmoitettava hakijajäsenvaltioille aikomuksestaan sallia tällaisen viljelyaineiston pitäminen kaupan ennen kuin lupa voidaan myöntää. Hakijajäsenvaltiot voivat esittää vastalauseen ainoastaan, jos koko tässä päätöksessä säädetty määrä on jo myönnetty.
6 artikla
Edellä 1 artiklan 1 kohdassa, 3 ja 4 artiklassa ja 5 artiklan 1 kohdassa säädettyjen lupien voimassaolo päättyy 31 päivänä joulukuuta 2002.
7 artikla
Jäsenvaltioiden on annettava viipymättä komissiolle ja muille jäsenvaltioille tiedoksi tämän päätöksen mukaisesti koko yhteisössä kaupan pidettäviksi merkittyjen ja hyväksyttyjen siementen määrät.
8 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä lokakuuta 2001.

Labels: 3
6